# muioc'h-mui
## Brezhoneg
### Etimologiezh

    Ger kevrennek savet diwar an daou adverb muioc'h ha mui (e gwirionez mui, oc'h ha mui, evel gwell-oc'h-gwell).

### Adverb

muioc'h-mui /ˌmɥiɔɣˈmɥiː/
* mui-oc'h-mui.
** E-pad m'edon o kontañ, e welen dremm Jañ-Mari o laouenaat muioc'h-mui dre ma 'z aen, hag e lagad lemm o virviñ en e benn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 67.)
** Ar remm a groge enni muioc'h-mui. — (Jakez Riou, An Ti Satanazet, Skridoù Breizh, 1944, p. 50.)
** « [...]. Da gomzou c'houero a ra d'ezi gouela muioc'h-mui. » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 35.)
** [...], ur bourd e oan krog da vezañ faezh gantañ, met plijout a rae muioc'h-mui d'an admiral, deut a-benn, moarvat, da c'houzout ar fentigell-se dre 'n envor ha war hec'h hed. — (Jarl Priel, Va Zammig Buhez, Al Liamm, 1954, p. 104.)
** Met a-benn ur pennad e welas e teue al liñser war-raok hag e tostae muioc'h-mui ouzh an hent. — (Abeozen, Pirc'hirin Kala-Goañv, Al Liamm, eil emb. 1986, p. 127.)
** Kaourintin en em stardas muioc'h-mui. — (Herve ar Gall, Koulz ar c'hastrilhez, Embannadurioù Al Liamm, 2008, p. 59.)
** [...] ha muioc'h-mui ivez a dud gwelloc'h gante oferenn an diaoul e Tavarn ar Pont Du eget hini an aotrou person. — (Ernest ar Barzhig, Minna ha danevelloù all..., Mouladurioù Hor Yezh, 1988, p. 102.)

#### Gerioù heñvelster

* mui-oc'h-mui
* mui-ouzh-mui

#### Troidigezhioù

* galleg : de plus en plus
* saozneg : more and more
* spagnoleg : cada vez más